

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2022 година***

***С к о п ј е***

***ЗАПИСНИК***

***од Сто и десетата седница на Управниот одбор на***

***Фондот за здравствено осигурување на Република Северна Македонија,***

*одржана на 4 февруари 2022 година со почеток во 14.30 часот*

*во просториите на Фондот*

***Присутни членови на Управниот одбор:***

## Дејан Николовски, претставник од Министерството за финансии - претседател.

* *д-р Љубиша Каранфиловски, претставник од Сојузот на синдикатите на Македонија – член;*
* *д-р Менде Диневски, претставник од Лекарската, Фармацевтската и Стоматолошката комора на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член;*
* *д-р Тања Дејаноска, претставник на стопанствениците – член.*

***Отсутни членови на Управниот одбор:***

* *д-р Ридван Асани, претставник од Министерството за здравство - заменик на претседателот.*

***Присутни од ФЗОРСМ:***

* *Фатон Ахмети, директор на ФЗОРСМ;*
* *Јасминка Смилевска, директор на правниот сектор;*
* *Миле Сугарев, директор на секторот за финансиски прашања;*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Дејан Николовски. На почетокот утврди дека се присутни шест членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто и деветата седница на Управниот одбор одржана на 27 јануари 2022 година*

1. *Анализа на состојбата на приватните здравствени установи од областите на општата медицина и на општата стоматологија (матични лекари);*
2. *Актуелна состојба со договорните казни кои Фондот ги изрекува на здравствените установи.*

*Потоа праша дали има предлози од членовите на Управниот одбор во врска со дневниот ред.*

*Тања Дејаноска предложи да се разгледа само првата точка од дневниот ред, бидејќи очекува дека за неа ќе биде потребно повеќе време, а втората точка да се разгледа на некоја наредна седница.*

*Претседателот наведе дека самиот тек на седницата ќе покаже дали ќе може да се разгледаат двете точки, така што предложи да се усвои предложениот дневен ред.*

*Потоа, Управниот одбор за Сто и десеттата седница го утврди следниот*

***Д Н Е В Е Н Р Е Д***

* *Усвојување на записникот од Сто и деветата седница на Управниот одбор одржана на 27 јануари 2022 година*

1. *Анализа на состојбата на приватните здравствени установи од областите на општата медицина и на општата стоматологија (матични лекари);*
2. *Актуелна состојба со договорните казни кои Фондот ги изрекува на здравствените установи.*

*Потоа се пристапи кон разгледување на точките на дневниот ред.*

* *Усвојување на записникот од Сто и деветата седница на Управниот одбор одржана на 4 февруари 2022 година*

*Управниот одбор без забелешки, едногласно го усвои записникот од Сто и деветата седница на Управниот одбор одржана на 4 февруари 2022 година.*

***ТОЧКА 1 -*** *Анализа на состојбата на приватните здравствени установи од областите на општата медицина и на општата стоматологија (матични лекари)*

*Објаснување на анализата, која беше доставена на членовите на Управниот одбор како работен материјал за седницата, даде Јасминка Смилевска. На почетокот укажа дека согласно Законот за здравственото осигурување, правата што им се обезбедуваат на осигурените лица се сеопфатни, односно сите осигурени лица ги имаат сите права утврдени со законот и покрај фактот што плаќаат различна висина на придонес.*

*Потоа премина на подетално објаснување на начинот на плаќање на здравствените установи од областа на општата медицина. Објасни дека надоместокот за здравствените установи се определува врз основа на бројот и структурата на осигурените лица кои го избрале лекарот, според полот и возраста, врз основа на превентивните мерки и активности што треба да се постигнат во однос на резултатите од извршената работа на избраниот лекар, и со дополнителни стимули за обезбедени здравствени услуги на осигурените лица во руралните подрачја. Со оглед на специфичните услови кои настанаа, за време на пандемијата со коронавирусот Ковид-19 се воведоа и поголем број олеснувања за здравствените установи – лекарите, во поглед на нивните обврски за исполнување на превентивните мерки и активности. Олеснувања во начинот на остварување на правата беа воведени и за осигурените лица.*

*Инаку, плаќањето на здравствената установа за обезбедената здравствена заштита на осигуренит лица се врши по склучување на договор, според бројот на осигурените лица кои го избрале лекарот, помножен со соодветниот број на поени за одделни возрасни групи и со вредноста на поенот за капитација. Слабоста на овој начин на плаќање е што плаќањето не е поврзано со бројот на извршените услуги како ни со нивниот квалитет. Поради тоа, Фондот подготвуваше реформирање на начинот на плаќање, но поради пандемијата не беа преземени чекори во таа насока. Потоа ги изложи главните поенти на реформата, нагласувајќи дека тие се во согласност со насоките на Светската банка, според кои треба да се стави акцент на квалитетот на дадените здравствени услуги.*

*По излагањето на Јасминка Смилевска, се разви дискусија на членовите на Управниот одбор.*

*Љубиша Каранфиловски се согласи дека концептот за барање повеќе услуги од матичните лекари, односно следење колку услуги се даваат и плаќање соодветно на тоа, е добро решение кое треба да се спроведе.*

*Димитар Димитриевски истакна дека ние, како земја која не може да издвојува многу средства за здравството, треба да направиме и една друга реформа. Таа реформа треба, земајќи ги предвид состојбите со медицинскиот кадар, да создаде услови за искористување на сите човечки капацитети во здравството. Имено, познато е дека добар дел од лекарите се на повозрасни години, како и дека има одлив на кадар во странство. Во такви услови треба да се создадат услови за подобро искористување на можностите, знаењето и искуството на медицинските сестри. Во некои земји, добар дел од работата што порано била резервирана за лекарите, сега ја извршуваат медицинските сестри. Укажа и дека треба да се постапува многу внимателно со воведувањето на дополнителни обврски од административна природа за лекарите, како не би им се одземало од времето што треба да го посветуваат на пациентите. Ова во контекст на кажаното дека со реформата што ја подготвува Фондот ќе се бара давање на повеќе услуги и нивно евидентирање.*

*Миле Сугарев објасни како треба да изгледа евидентирањето на дадените услуги со користење на шифрарник. Наведе дека тоа не би требало да претставува големо оптоварување за здравствените установи а ќе донесе придобивки за целиот здравствен систем.*

*Јадранка Дабовиќ Анастасовска, во контекст на кажаното за потребата од искористување на сите човечки капацитети во здравството, изрази чудење што постојат правила кои дури ги ограничуваат лекарите во давањето на услуги за кои се квалификувани. Наведе пример на лекар кој порано работел на село и тогаш извршувал здравствени услуги за кои сега правилата налагале пациентот да го упати на специјалист. Некои ограничувања од таков вид не ја поддржуваат потребата матичните лекари повеќе да даваат услуги а помалку да упатуваат на повисоко ниво на здравствена заштита.*

*Тања Дејаноска наведе дека имаме еден од најдобрите здравствени системи и дека мораме да вложуваме максимални напори за да го одржиме и усовршуваме. Истакна дека со предвидените реформи не треба целиот товар на здравствената заштита да се става на матичните лекари, бидејќи и според законот, секој е должен да се грижи за своето здравје.*

*Менде Диневски изрази поддршка за концептот на планираната реформа, истакнувајќи дека за нејзино спроведување е потребно пред се да се имплементира побргу, потоа да се спроведе сериозна кампања за запознавање на јавноста, посебно на лекарите и на осигурениците со неа. Понатаму, потребно е да се внимава да не се нарушат позициите на осигурениците и лекарите во системот, зашто тоа може да доведе до натамошно осипување на кадарот во здравството од една страна и зголемено финансиско оптоварување на осигурениците од друга страна. На крајот истакна и дека со вредноста на капитациониот бод од 63 денари а без партиципација на осигурениците во примарното здравство, ќе се зголеми финансискиот товар на лекарите.*

*Љубиша Каранфиловски наведе дека за успех на секоја реформа потребно е пред се да се има средства, потоа традиција и навики, како и консензус за содржината на реформата.*

*Потоа, во 16.45 часот, поради неодложни обврски, Љубиша Каранфиловски ја напушти седницата, а Управниот одбор продолжи со работата со кворум од пет члена.*

*Во продолжение, Тања Дејаноска преку проекторот во салата за состаноци, пред Управниот одбор изложи презентација. Во презентацијата беше даден хронолошки приказ на движењето на вредноста на капитациониот бод, платите во државата и буџетот на Фондот. Анализирајќи ги изнесените податоци, заклучи дека вредноста на капитациониот бод треба да биде 135 наспроти актуелните 63 денари, потенцирајќи дека во секој случај сегашната вредност е неодржлива. Покрај тоа, укажа и дека е потребно да се промени начинот на користење здравствени услуги кај матичните лекари, односно бројот на услугите да не биде неограничен.*

*По презентацијата се разви дискусија во која учестуваа членовите на Управниот одбор и претставниците од Фондот. Притоа, беа изнесени различни и спротиставени ставови за предлозите, како и во однос на релевантноста и точноста на податоците изнесени во презентацијата.*

*Откако се исцрпи дискусијата, во врска со првата точка од дневниот ред Управниот одбор не донесе одлуки или заклучоци.*

*Потоа, Управниот одбор одлучи втората точка да се разгледува на некоја од наредните седници, по што работата на Сто и десетата седница беше заклучена во 17.20 часот.*

***Записничар, Управен одбор/Bordi drejtues***

***Христо Трповски Претседател/Kryetar,***

***Дејан Николовски***